Bent Bøgsted (DF), 2013-05-07:
Tak, formand.
Det er tre forslag, vi har her, og nu har jeg tidligere sagt, at jeg synes, at Enhedslisten skulle tage deres forslag med i forhandlingerne om en ny reform, men det vil jeg så ikke sige at jeg vil anbefale at gøre med de her tre forslag.
Hvis vi tager dem fra en ende af og tager forslaget om at genindføre uddannelsesorlov som foreslået i 1992, så skal vi egentlig huske på, at vi jo allerede har en ordning i dag, der er lidt af det samme, nemlig opkvalificering af arbejdskraften og lediges tilknytning til arbejdsmarkedet, når de kommer i job som vikarer.
Vi har jo jobrotationsordningen, og langt hen ad vejen er det sådan set noget af det samme, som Enhedslisten foreslår her.
Det fungerer udmærket med jobrotationsordningen, og den kunne måske endda blive brugt bedre, end den bliver i dag.
Det er netop, at når virksomheden sender en medarbejder på kursus, tager den en anden ind i jobrotation.
Man kan så diskutere det her med genoptjening af dagpenge i den forbindelse; det er så noget andet, som man kan tage med ind i det.
Men det her forslag er, som jeg ser det i hvert fald, og som Dansk Folkeparti ser det, lig med det, vi har i jobrotationsordningen i dag, og så er det vel ikke noget at genindføre noget, vi allerede har.
Det kan vi ikke støtte.
Når jeg så kigger på det andet forslag om ret til forældreorlov, vil jeg sige, at jeg vil give ministeren og de forudgående ordførere fuldstændig ret i, at det var i en tid, hvor man ikke havde så lang barselsorlov, som man har i dag, og det var netop for at give forældre bedre mulighed for at være sammen med deres små børn.
Vi har en meget fleksibel ordning i dag, og derfor kan vi ikke se nogen grund til, at vi skal lave op til måske 2 års barsel, og det er heller ikke det, de fleste forældre ønsker; de fleste vil egentlig gerne tilbage på arbejdsmarkedet hurtigst muligt, i hvert fald senest et år efter at de har fået barselsorlov.
Så det kan vi heller ikke støtte.
Så er der den her skraldemandsmodel.
Jamen altså, man kan sige, at det havde en eller anden form for succes.
Dem, der indførte den, dem, der afprøvede den dengang, syntes i hvert fald, at den var en succes, men som hr. Mogens Lykketoft sagde, blev den jo aldrig gennemført.
Det var ikke noget, der blev gennemført inde i Folketinget ifølge det, hr. Mogens Lykketoft sagde.
Det var før min tid.
Der er jo ikke nogen af os, der deltager i debatten herinde i dag, der sad i Folketinget dengang.
Det var kun hr. Mogens Lykketoft, der gjorde det.
Og så må vi tage det, som det er, altså, jeg var her i hvert fald ikke.
Var det så en succes med den arbejdsfordeling, hvor man sagde: Jamen vi deles om arbejdet?
Som hr. Leif Lahn Jensen siger, var det bare en ordning, hvor man fastholdt nogle i et job, hvor der måske ikke var en fremtid.
Det er vel ikke det, der er hensigten med det.
Og hvis man skal kigge på det med at lave en arbejdsfordeling, vil jeg sige, at jeg er langt fra sikker på, at virksomhederne synes, det er en god idé, at de skal have nogle andre ind på den måde, som skraldemandsmodellen er.
Det kan godt være, at der er nogle enkelte områder, hvor det kan bruges, men det er jo ikke alle steder.
Det er jeg overhovedet ikke sikker på at virksomhederne har lyst til at prøve kræfter med.
De har problemer nok med den arbejdsfordeling, der er, når der er for lidt med ordrer og de så måske sender folk hjem, sådan at nogle går hjem i lige uger, og andre går hjem i ulige uger.
Det er så det, men det er da ikke noget, man tragter efter.
Jeg har da også snakket med nogle, der har været på arbejdsfordeling, og det var da heller ikke noget, de havde lyst til, de vil da helst være i beskæftigelse hele tiden.
Hvis man kigger på den ledighed, der var i 1990'erne, og som Enhedslisten henviser til, ser man, at den jo altså var over dobbelt så høj som den, vi har i dag.
I uddannelsessystemet bruger vi mange flere penge til uddannelse i dag, end vi gjorde dengang i 1990'erne.
Jeg tror, at man dengang ville have jublet, hvis man havde haft mulighed for at gøre alle de tiltag, vi gør i dag, og de samme penge, vi har i dag til uddannelse, at gøre godt med.
Men Dansk Folkeparti kan ikke støtte de her tre forslag.